
Kulturális elemek hatása a projektvezető vezetési stílusára

Kulcsszavak: kulturális dimenziók, projektmenedzsment, vezetési stílus, multinacionális vállalatok
Számos kutatás vizsgálta már az eltérő kulturális gyakorlatok hatását és jelentőségét projekt vagy általános menedzsment szinten, azonban azon kutatások száma erősen limitált, amelyek a projektvezető által alkalmazott vezetési stílust helyezik a középpontba. Ezek alapján a következő kutatási kérdés került meghatározásra: Hogyan befolyásolják a kulturális dimenziók a projektmenedzserek vezetési stílusát?. Ennek keretében az került elemzésre, hogy mely kulturális elemek és normák befolyásolják a projektmenedzserek által alkalmazott vezetési stílust vállalati környezetben. Azaz, hogy multinacionális vállalatok esetében az ország, a vállalat kultúrája és az egyén kultúráról alkotott képe együttesen hogyan és milyen irányú hatást gyakorol az alkalmazott vezetési stílusra. A kapott következtetések multinacionális vállalatok projektmenedzserei által kitöltött kérdőív alapján kerültek levonásra, leíró statisztika és három lineáris regressziós modell alapján elvégzett hipotézisvizsgálat alapján.
Megállapítható, hogy átlagosan 30%-ban befolyásolják a kulturális dimenziók a három vizsgált vezetési stílus alkalmazásának mértékét, melyek az autokratikus, demokratikus és laissez-faire. 10%-os szignifikanciaszinten az autokratikus vezetési stílus mértékét pozitívan befolyásolja a nemek közötti egyenlőség, a bizonytalanság mértéke pedig negatívan, míg a laissez-faire stílus mértékére pozitív hatást gyakorol a hatalmi távolság és az asszertivitás kulturális dimenzió. A demokratikus vezetési stílus mértéke és a csoporton belüli kollektivizmus között pozitív kapcsolat van 15%-os szignifikanciaszint mellett.
Megállapítható továbbá, hogy a kilenc vizsgált kulturális dimenzió közül nincs olyan, mely egynél több vezetési stílus esetében szignifikáns lenne, így azonosítható, mely változók relevánsak az autokratikus, demokratikus és laissez-faire vezetési stílus szempontjából projektkörnyezetben. A kutatás eredményei nemcsak a jelenlegi projektmenedzsment vezetési modellek fejlesztésében segítenek, de egyúttal jó támpontot is biztosítanak a kulturálisan heterogén projektcsapatok hatékony menedzseléséhez.



